Systém riadenia ľudských zdrojov, optimalizácia

	1. Zmena systému riadenia

	Zmena systému riadenia zahŕňa oblasť organizačnú, personálnu, vzdelávaciu a mzdovú. Zmena systému riadenia je najmarkantnejšia najmä v organizačnej oblasti. Súčasná organizačná štruktúra ŽSR je funkčne orientovaná štruktúra s prevahou centralizácie celého systému riadenia. Jednotlivé procesy sú riadené z jedného centra (generálne riaditeľstvo). Tento druh štruktúry je náročný na administratívu a umožňuje nárast byrokracie. Je málo operatívny na riešenie krízových situácií a vytvára nepriaznivé podmienky pre zavádzanie inovácií. Z dôvodu odbúrania uvedených slabých stránok, najmä kvôli zníženiu administratívnej náročnosti a uľahčeniu riadenia je navrhnuté zavedenie procesnej organizačnej štruktúry, ktorá je založená na jednotlivých procesoch identifikovaných na ŽSR.

Zavedením procesnej organizačnej štruktúry príde na strednej a najvyššej úrovni riadenia k redukcii TH zamestnancov a to nasledovne:

a) dopad na TH zamestnancov – stredná úroveň riadenia:
- úspora zamestnancov je približne 200 - 300 
Termín:
	ukončenie prípravy projektu:	september 2003 
	realizácia projektu:		1.január 2004
	premietnutie dopadu:		1.štvrťrok 2004

b) dopad na GR
- úspora približne 100 zamestnancov	
Termín:
	ukončenie prípravy projektu:	september 2003 
	realizácia projektu:		1.január 2004
	premietnutie dopadu:		1.štvrťrok 2004
	
V rámci personálnej a vzdelávacej činnosti je potrebné si uvedomiť, že ekonomický a sociálny rozvoj ŽSR bude v rozhodujúcej miere ovplyvnený kvalitou riadiacich zamestnancov na všetkých stupňoch riadenia. V rámci prípravy podmienok pre realizáciu transformačného procesu boli v ŽSR spracované projekty, ktorých aplikácia ovplyvní proces výberu zamestnancov do manažérskych pozícií. Tento proces je nutné uskutočniť súbežne s organizačnými zmenami. Je spracovaná špecifikácia želaných manažérskych profilov pre pozície vrcholového a vyššieho manažmentu, manažérske profily súčasných manažérov až po základný stupeň riadenia ako aj databáza zamestnancov - “personálnych rezerv”, ktorí sa zúčastňujú vzdelávacieho programu zameraného na rozvíjanie ich manažérskych vedomostí a zručností. Aplikácia uvedených projektov bude súčasťou procesu ozdravenia ŽSR a zárukou postupného zvyšovania kvality a výkonnosti zamestnancov ŽSR.

	Realizované budú taktiež zmeny v systéme odmeňovania zamestnancov ŽSR. Prehodnotia sa tarifné mzdy s dôrazom na zjednodušenie a variabilnosť systému odmeňovania, pričom sa využije analýza popisov pracovných činností v súvislosti s uplatňovaním nových organizačných štruktúr a medzinárodné normy v systéme odmeňovania. Tiež bude realizované prepojenie procesov s kritériami výkonnosti novým systémom riadenia.

	2. Odčleňovanie podporných a doplnkových služieb (VOJ)

	V záujme procesu odčleňovania obslužných činností (majetok viazaný na ucelené súbory potrebné pre podporné činnosti zabezpečujúce funkciu prevádzkovateľa dráhy, alebo dopravcu) bude potrebné predložiť harmonogram transformácie obslužných a doplnkových činností ŽSR na rozhodnutie vlády na zaradenie do Zoznamu podnikov zahrnutých do privatizácie, spracovaných podľa § 41 zákona č.92/1991 Zb. v znení neskorších predpisov. V ŽSR sú tieto vnútorné organizačné jednotky s charakterom odštepných závodov: Železničné zdravotníctvo, Ústredný inštitút vzdelávania a psychológie, Závod protipožiarnej ochrany železníc, Stredisko informatiky, Stredisko hospodárenia s majetkom, Zásobovacie závody železníc v Košiciach a Trnave, Mostné obvody v Bratislave a Košiciach, Stredisko železničnej geodézie, Stredné odborné učilištia železničné v Bratislave, Trenčíne a Košiciach, Výskumný a vývojový ústav železníc, Projektové stredisko a Železničné telekomunikácie. Tieto VOJ zamestnávajú 3210 zamestnancov.

3. Využitie procesnej mapy ŽSR a určenie procesov resp. podprocesov vhodných pre outsorsovanie

Realizácia outsorsovania jednotlivých procesov resp. podprocesov s dopadom na racionalizáciu počtu zamestnancov ŽSR bude prebiehať nasledovne: 
1.	Identifikácia procesov, podprocesov a aktivít vykonávaných na ŽSR (realizované)
2.	Stanovenie procesov súvisiacich s core business ŽSR
3.	Analýza procesov nesúvisiacich s core business a návrh outsorsovania niektorých z týchto procesov, s ohľadom na ekonomickú efektívnosť
Uvedené opatrenie zamerané na outsorsovanie zadateľných procesov sa týka približne 3000 zamestnancov ŽSR. 

Termín:
	ukončenie prípravy projektu:		december 2003 
	realizácia projektu:			postupne od roku 2004

4.  Optimalizácia procesov

Po identifikácii procesov, podprocesov a aktivít vykonávaných na ŽSR a ich následnej analýze bude realizovaná optimalizácia procesov.
Uvedená optimalizácia sa vykoná s využitím noriem a následným použitím benchmarkingu.
Toto opatrenie sa dotkne približne 1600 zamestnancov ŽSR.

Termín:
	ukončenie prípravy projektu:		december 2003 
	realizácia projektu:			postupne od roku 2004

5.  Záver

Cieľom všetkých uvedených opatrení je zavádzanie nových systémov v oblasti riadenia a optimalizácia počtu zamestnancov na ŽSR. Tieto opatrenia sú aj v súlade z jedným zo strategických zámerov ŽSR - aplikovať systém totálneho riadenia kvality (TQM) a získania certifikátu kvality v zmysle ISO 9001:2000 v nasledovných etapách:
a)	Aplikácia procesnej organizačnej štruktúry riadenia
b)	Aplikácia diagnostiky a riadenia výkonnosti procesov
c)	Aplikácia systému riadenia kvality
d)	Aplikácia totálneho riadenia kvality (TQM)
Realizáciou uvedeného strategického zámeru sa Železnice Slovenskej republiky stanú moderným a konkurencieschopným podnikom v Európe.